**Haita-Lurdes Klaverivna Essami** (ukr. Гайта-Лурдес Клаверівна Ессамі; s. 29. syyskuuta 1979 Kiova, Ukrainan SNT, Neuvostoliitto), taiteilijanimeltään **Gaitana** (ukr. Гайтана), on ukrainalainen laulaja ja lauluntekijä. Vuonna 2003 soolouransa aloittanut Gaitana edusti Ukrainaa vuoden 2012 Eurovision laulukilpailussa Bakussa kappaleella "Be My Guest". Häntä on kutsuttu R&B-musiikin edelläkävijäksi Ukrainassa.

Varhaiset vuodet
----------------

Essami syntyi Kiovassa Ukrainan SNT:ssä 29. syyskuuta 1979. Hänen äitinsä on ukrainalainen ja isänsä Kongon tasavallasta. Perhe muutti pian Gaitanan syntymän jälkeen Brazzavilleen. Vanhemmat erosivat Gaitanan ollessa viisivuotias, ja hän palasi tuolloin äitinsä kanssa takaisin Ukrainaan. Ukrainaan palatessaan Gaitana puhui vain ranskaa ja lingalaa. Gaitanan isä jäi Kongoon, jossa hän työskenteli kuljetusalalla ja nousi myöhemmin televiestintälaitoksen johtoon. Gaitanalla on Kongossa myös velipuoli.

Nuorena Gaitana harrasti pöytätennistä kilpatasolla ja harkitsi urheilu-uraa. Hän oli mukana pioneerikuorossa, joka sijoittui kolmanneksi televisioidussa Fant-loto Nadija -kilpailussa, ja lähti sen jälkeen 12-vuotiaana mukaan Altana-kuoroon. Gaitana opiskeli taloustiedettä ja meni sen jälkeen musiikkiopistoon, jossa opetteli soittamaan saksofonia. Teini-ikäisenä Gaitana tutustui Neuvostoliitossa tuolloin vieraaseen R&B-musiikkiin ystäviensä ulkomailta tuoman musiikin kautta.

Musiikkiura
-----------

Gaitana liittyi vuonna 1998 Unity-jazzyhtyeeseen, jonka televisioesiintymiset kiinnittivät Lavina Music -levy-yhtiön huomion. Gaitana teki yhtiön kanssa levytyssopimuksen ja julkaisi esikoisalbuminsa *O tebe* joulukuussa 2003. Useat suositut singlet ja albumit tekivät hänestä yhden 2000-luvun ensimmäisen vuosikymmenen menestyneimmistä ukrainalaisista muusikoista. Hänet nimettiin Puolassa ja Ukrainassa käytyjen jalkapallon EM-kilpailujen 2012 viralliseksi "ystäväksi", ja hänen kappaleestaan "Viva Europe!" tuli yksi turnauksen tunnuskappaleista.

Vuonna 2012 Gaitana osallistui Ukrainan euroviisukarsintoihin kappaleella "Be My Guest". Hän voitti karsinnat, ja hänestä tuli Ukrainan euroviisuedustaja. Gaitanan karsintavoiton ja valinnan jälkeen äärioikeistolaisen ja nationalistisen Svoboda-puolueen korkea-arvoinen jäsen esitti julkisuudessa rasistisia ja ulkomaalaisvastaisia kommentteja, joiden mukaan Gaitanan valinta loisi mielikuvan siitä, että Ukraina kuuluisi toiseen maanosaan ja vaikeuttaisi siten Ukrainan tietä Euroopan unioniin. Useat julkisuuden henkilöt ja muusikot asettuivat julkisuudessa puolustamaan Gaitanaa, joka vastasi olevansa ylpeä ukrainalaisuudestaan ja sanoi, ettei värillisten ukrainalaisten tulisi pelätä tai tuntea, että heidän pitäisi poistua maasta paremman elämän toivossa.

Bakussa järjestetyssä Eurovision laulukilpailussa Gaitana esiintyi toisessa semifinaalissa, jossa hän sijoittui kahdeksanneksi ja eteni siten finaaliin. Finaalissa hän sai 65 pistettä ja sijoittui 15:nneksi.

Gaitana julkaisi vuonna 2020 yhteistyössä Yhdistyneiden kansakuntien pakolaisjärjestön kanssa singlen "A Paper Plane" maailman pakolaispäivää varten.

Diskografia
-----------

Albumit
* *O tebe*  (2003)
* *Slidom za toboju*  (2005)
* *Kapli doždja*  (2007)
* *Kukabarra*  (2008)
* *Tainyje želanija*  (2008)
* *Tolko segodnja…*  (2010)
* *Samyi lutšši*  (2011)
* *Voodooman*  (2014)

Lähteet
-------

1. 1 2 3 4  Adams, William Lee: Ukraine’s Eurovision Selection Marred by Right-Wing Racism  5.3.2012. Time. Viitattu 8.3.2023. (englanniksi)
2. ↑  Ukraine's Gaitana: Azerbaijan feels like home (PHOTO)  25.5.2012. Baku:  Trend News Agency. Viitattu 8.3.2023. (englanniksi)
3. 1 2 3 4  Гайтана  3.1.2008. uajazz.com. Viitattu 8.3.2023. (venäjäksi)
4. ↑  Гайтана уехала жить к отцу в Конго… (ФОТО)  5.5.2009. Glavred.  Arkistoitu 6.2.2015. Viitattu 8.3.2023. (venäjäksi)
5. ↑  Biography Gaitana. Viitattu 8.3.2023. (englanniksi)
6. ↑  Baku 2012 – Second Semi-Final *Eurovision.tv*. EBU. Viitattu 8.3.2023. (englanniksi)
7. ↑  Baku 2012 – Grand Final *Eurovision.tv*. EBU. Viitattu 8.3.2023. (englanniksi)
8. ↑  Prominent Ukrainian singer Gaytana and the UN Refugee Agency present a new song and music video for the World Refugee Day 2020  22.6.2020. UNHCR. Viitattu 8.3.2023. (englanniksi)
9. ↑  Гайтана Discogs. Viitattu 8.3.2023. (englanniksi)

Aiheesta muualla
----------------

* Kuvia tai muita tiedostoja aiheesta **Gaitana** Wikimedia Commonsissa

* Gaitanan kotisivut (ukrainaksi, venäjäksi, englanniksi)

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI

 |
|  |
| Taiteenala | 
* MusicBrainz

 |
|  |
| Muut | 
* Europeana

 |

 |